A4-0111/99

Päätöslauselma komission valkoisesta kirjasta «Oikeudenmukainen maksu infrastruktuurin käytöstä: Vaiheittainen lähestymistapa liikenneinfrastruktuurin yhtenäiseen hinnoitteluun Euroopan unionissa» (KOM(98)0466 - C4-0514/98)

Euroopan parlamentti, joka

- ottaa huomioon komission valkoisen kirjan (KOM(98)0466 - C4-0514/98),

- ottaa huomioon komission vihreän kirjan «Liikenteen ympäristövaikutukset - Yhteisön kestävän liikkuvuuden strategia» ja valkoisen kirjan yhteisen liikennepolitiikan tulevasta kehityksestä sekä niitä koskevat 18. syyskuuta 1992 ((EYVL C 284, 2.11.1992, s. 164.)) ja 18. tammikuuta 1994 ((EYVL C 44, 14.2.1994, s. 53.)) antamansa päätöslauselmat,

- ottaa huomioon 6. kesäkuuta 1996 antamansa päätöslauselman komission tiedonannosta neuvostolle, Euroopan parlamentille, talous- ja sosiaalikomitealle sekä alueiden komitealle yhteisen liikennepolitiikan toimintaohjelmasta 1995 - 2000 ((EYVL C 181, 24.6.1996, s. 21.)),

- ottaa huomioon komission vihreän kirjan «Kohti oikeudenmukaista ja tehokasta liikenteen hinnoittelua - Poliittiset vaihtoehdot liikenteen ulkoisten kustannusten sisällyttämiseksi hintoihin Euroopan unionissa» ja siitä 30. tammikuuta 1997 antamansa päätöslauselman ((EYVL C 55, 24.2.1997, s. 41.)),

- ottaa huomioon 13. tammikuuta 1999 antamansa päätöslauselman satamia ja meriliikenteen infrastruktuuria koskevasta komission vihreästä kirjasta ((Kyseisen istunnon pöytäkirja, osa II, kohta 11 b.)),

- ottaa huomioon neuvoston 11. maaliskuuta ja 18. kesäkuuta 1997 antamat päätöslauselmat sähköisestä maksujenkeruusta Euroopan unionissa,

- ottaa huomioon Kööpenhaminassa 26. ja 27. toukokuuta 1998 hyväksytyn Euroopan liikenneministerien neuvoston antaman päätöslauselman 98/1 liikenteen ulkoisten kustannusten sisällyttämisestä hintoihin,

- ottaa huomioon liikenne- ja matkailuvaliokunnan mietinnön (A4-0111/99),

A. ottaa huomioon, että komission arvioiden mukaan liikenteen ulkoiset kustannukset Euroopan unionissa ovat vuosittain 250 miljardia euroa (josta 90 prosenttia aiheutuu tieliikenteestä) tai noin 4 prosenttia BKT:sta (josta 2 prosenttia aiheutuu ruuhkautumisesta, 1,5 prosenttia onnettomuuksista sekä 0,6 prosenttia ilmansaasteista ja melusta),

B. ottaa huomioon, että komission arvioiden mukaan ulkoisten kustannusten sisällyttäminen hintoihin säästäisi yhteisössä 28 - 78 miljardia euroa vuodessa, koska odotusajat ruuhkissa lyhenisivät, onnettomuusluvut laskisivat, meluhaitat ja muut haitat vähenisivät sekä hiilidioksidipäästöt pienenisivät keskimäärin 12 prosenttia,

C. katsoo, että liikennealan investoinnit ovat saavuttaneet taloudellisen kattonsa, mikä käy ilmi siitä, että liikennepoliittisiin infrastruktuuritoimenpiteisiin varatut summat pienentyivät OECD-maissa 80-luvulla 30 prosenttia, vaikka näiden maiden BKT kasvoi samanaikaisesti noin 50 prosenttia ja julkinen talous noin 35 prosenttia,

D. katsoo, että liikennealan nykyinen kustannusten kattaminen johtaa yksittäisissä jäsenvaltioissa kutakin liikennemuotoa varten erikseen tehdyn sääntelyn vuoksi kilpailun vääristymiseen,

E. ottaa huomioon, että jatkuvasti kasvavan liikenteen vuoksi vilkkaasti liikennöityjä, erityisesti rajat ylittäviä, teitä ja yhteisön kaikkia suuria kaupunkeja uhkaa liikenteen täysi tukkeutuminen,

F. pitää ehdottoman välttämättömänä, että liikenteen määrää vähennetään, liikenteessä ryhdytään käyttämään ympäristöystävällisiä kuljetusmuotoja ja vältetään tarpeettomia kuljetuksia,

G. ottaa huomioon, että lisääntyvän liikenteen vuoksi ympäristövaikutukset lisääntyvät ja kansalaisten elämänlaatu laskee, ja katsoo, että useilla seuduilla tämä rasituskynnys on jo saavutettu,

H. katsoo, että on pyrittävä oikeudenmukaiseen kilpailuun kaikkien liikennemuotojen (maanteiden, rautateiden, meri- ja sisävesiliikenteen sekä lentoliikenteen) välillä,

I. katsoo, että yksittäisissä jäsenvaltioissa on löydettävä kunnollinen ratkaisu erilaisiin maksuihin (moottoritiemaksut, vinjettisääntelyt); katsoo kuitenkin, että jäsenvaltioiden pitäisi voida tällä alalla ottaa käyttöön omia innovatiivisia säännöksiä,

J. ottaa huomioon, että nykyisin on olemassa tekniset edellytykset esimerkiksi telematiikan avulla toimivan yhtenäisen hinnoittelujärjestelmän luomiseen koko Euroopan unionin alueelle, ja katsoo, että tilaisuus olisi käytettävä, koska tämä teknologia tarjoaa uusia mahdollisuuksia teollisuudelle ja voi edistää työllisyyttä;

1. On tyytyväinen valkoiseen kirjaan ensimmäisenä toimenpiteenä kestävän liikenteen ylläpitämisessä ja kehittämisessä, koska siinä hinnoitellaan todellisuudessa syntyvät kustannukset «käyttäjä maksaa» -periaatteen mukaan, ja on erityisen tyytyväinen komission suunnitelmaan laatia kaikkia liikennemuotoja koskeva yhdenmukainen hinnoitteluperiaatejärjestelmä, jonka yksi peruste ovat yhteiskunnalliset rajakustannukset; kehottaa komissiota kuitenkin myös tutkimaan mahdollisuutta täydentää rajakustannusten perimistä monta tasoa sisältävällä hintajärjestelmällä, johon sisällytettäisiin erityisesti päästö-, energia- ja hiilidioksidivero;

2. Huomauttaa, että valkoista kirjaa on tarkasteltava yhdessä muiden sellaisten liikennepoliittisten toimenpiteiden kanssa kuten Euroopan laajuiset verkot,yhdistelmäliikenne ja telematiikan käyttö;

3. Korostaa, että jäsenvaltioiden hallitusten asiantuntijoista koostuva komitea sekä sen alikomiteat ja työryhmät, jotka komissio haluaa asettaa toimeen ensimmäisessä vaiheessa, tekevät jatkossa tärkeää työtä; pitää tervetulleena sitä, että komissio ottaa liikenteen harjoittajat, liikenteen käyttäjät ja kyseiset hallituksista riippumattomat järjestöt mukaan näihin komiteoihin; vaatii komissiota tiedottamaan parlamentille jatkuvasti näissä komiteoissa käydyistä neuvotteluista;

4. On periaatteessa samaa mieltä komission kanssa siitä, että valkoinen kirja toteutetaan kolmessa vaiheessa, mutta ilmaisee kuitenkin epäilynsä, koska toimenpiteitä on suunniteltu niin paljon, että niitä ei ehkä pystytä sovittamaan toisiinsa yhdenmukaisesti, ja pyytää tämän vuoksi komissiota noudattamaan yhdennettyä lähestymistapaa siitäkin syystä, että EU:n jäsenvaltioiden väliset kilpailun vääristymät voidaan poistaa pikaisesti ja tehokkaasti;

5. Pyytää komissiota ja neuvostoa varmistamaan, että eri liikennemuotoja (erityisesti rautatie- ja maantieliikenne) koskevien valkoisen kirjan toteutustoimenpiteiden hyväksymisestä eri aikoihin ei seuraa kilpailun vääristymistä eri liikennemuotojen välillä, ja pyytää komissiota noudattamaan sen itse laatimaa toteutusta koskevaa aikataulua tarkasti sekä raportoimaan parlamentille ensimmäisen ja toisen vaiheen jälkeen vuosina 2000 ja 2004 sekä vuoden 2004 jälkeen alkavan kolmannen vaiheen jälkeen säännöllisesti siitä, onko toteutus onnistunut aikataulun mukaisesti;

6. Kehottaa kaikkia Euroopan unionin toimielimiä hyväksymään mahdollisimman pian täytäntöönpanotoimet, joita jo käsitellään lainsäädäntömenettelyissä (eurovinjettidirektiivi, rautateiden infrastruktuuripaketti);

7. Pyytää komissiota määrittelemään tarkemmin hinnoitteluperiaatetta koskevan järjestelmän, esittämään siihen kuuluvat kustannustekijät yksityiskohtaisesti ja sisällyttämään pääomakustannukset kustannustekijöihin;

8. Kehottaa komissiota huolehtimaan siitä, että on mahdollista vertailla suoraan eri kuljetusmuotoja ja tunnistaa helposti edullisin tarjous; kehottaa komissiota pohtimaan tässä yhteydessä myös muita kuin valtiollisia liikennehallinnon muotoja;

9. Huomauttaa, että alueellisten seikkojen ja alueellisen taloudellisen kehityksen vuoksi kustannuslaskelmat olisi tehtävä matkan, liikennevälineen saastepäästöjen (riippuvaisuus suorituskyvystä), matkan ajankohdan ja käytetyn liikennevälineen mukaan ja että herkillä alueilla voitaisiin periä suurempia maksuja;

10. Huomauttaa, että valkoisen kirjan täytäntöönpano ei saa korottaa liikenteen kustannuksia vaan sen on saatava aikaan siirtyminen «kiinteistä» «muuttuviin» kustannuksiin;

11. Huomauttaa, että tähän asti yhteiskunta on suurimmaksi osaksi maksanut liikenteen aiheuttamat kustannukset näiden kustannusten aiheuttajien asemesta ja että nämä kustannukset ovat osittain erittäin korkeat liikennevälineiden tehottoman käytön vuoksi ja siksi niitä voidaan mahdollisesti jopa alentaa;

12. Huomauttaa, että odotettavissa olevat tulot on investoitava kestävän liikennepolitiikan periaatteita noudattaen liikenneinfrastruktuurin ylläpitämiseen ja kehittämiseen sekä käytettävä aiheutettujen ulkoisten vahinkojen vähentämiseen ja vahingoista kärsineiden korvausmaksuihin;

13. Pyytää komissiota ryhtymään toimenpiteisiin eri liikennemuotojen välisen oikeudenmukaisen kilpailun luomiseen myös siten, että liikennealalla työskentelevien sosiaaliset olot ovat vertailukelpoisia eri liikennemuotojen välillä;

14. Pyytää komissiota, neuvostoa ja jäsenvaltioita huolehtimaan kattavasta sosiaalimääräysten valvonnasta etenkin tieliikenteen alalla, koska näiden määräysten noudattamatta jättäminen ei saa muodostua kilpailueduksi;

15. Pyytää komissiota ottamaan huomioon tulevissa direktiiveissä seuraavat asiat:

a) henkilöautoliikenteen sisällyttäminen mahdollisuuksien mukaan hinnoittelujärjestelmään, jotta kilpailu ei vääristyisi eri liikennemuotojen välillä ja jotta kustannukset jakautuisivat oikeudenmukaisesti kaikkien tieinfrastruktuurin käyttäjien kesken ja jotta tieinfrastruktuurin tehokkaampi käyttö varmistettaisiin; tässä yhteydessä on kuitenkin varmistettava, että sosiaalisesti heikossa asemassa olevia ja/tai vammautuneita ihmisiä ei rasiteta maksuilla kohtuuttomasti tai että heitä varten on olemassa korvaustoimenpiteitä; katsoo, että jos tätä ei voida saavuttaa yhteiskunnallisten rajakustannusten käytön avulla, komission täytyy antaa uusia ehdotuksia siitä, millä tavoin yksityinen henkilöautoliikenne voidaan sisällyttää järjestelmään (esimerkiksi polttoaineveron suuruutta säätelemällä);

b) sellaisen hinnoittelujärjestelmän luominen kaikkia liikennemuotoja varten, joka edistää ympäristöystävällisen tekniikan käyttöä ja kannustaa hyödyntämään kulloinkin ympäristönsuojelullisesti parasta kuljetusmuotoa sekä edistää mahdollisuuksien mukaan julkisten lähiliikennepalvelujen käyttöä henkilöliikenteessä;

c) - lentoliikenne: kerosiinin verotus kansainvälisten lentoliikennettä koskevien sopimusten mukaan;

- laivaliikenne: dieselöljyn ja lämmitysöljyn verotuksen asteittainen käyttöönottaminen sekä biopolttoaineiden ja biovoiteluaineiden käyttö huvialuksissa;

- nämä molemmat liikennemuodot: edellä mainittujen polttoaineiden vähimmäislaatunormit;

d) liikkumismahdollisuuksia koskevan perustarjonnan varmistaminen koko väestölle, erityisesti myös harvaan asutetuilla alueilla ja reuna-alueilla;

16. Huomauttaa, että kansalaiset on saatava hyväksymään maksut, ja pyytää tämän vuoksi komissiota ehdottamaan laajamittaisia toimenpiteitä, joilla tähän tilanteeseen myötävaikutetaan;

17. Huomauttaa, että EU:n laajentumisesta aiheutuvia kysymyksiä ei oteta huomioon valkoisessa kirjassa, ja pyytää komissiota ottamaan huomioon kaikissa tulevissa valkoisen kirjan toteutusta koskevissa ehdotuksissa jäsenyyttä hakeneiden maiden vaiheittain etenevän integraation;

18. Kehottaa komissiota tekemään EU:n laajuisesti yhtenäisiä ehdotuksia ulkoisten kustannusten perimisestä kaikilla liikenteen aloilla siltä varalta, että täytäntöönpanoaikataulua ei voida noudattaa ja että yksittäisten jäsenvaltioiden maksujärjestelmät eroavat toisistaan liikaa;

19. Kehottaa puhemiestään välittämään tämän päätöslauselman neuvostolle, komissiolle, talous- ja sosiaalikomitealle sekä jäsenvaltioiden hallituksille ja parlamenteille.